stanford-oval/wikipedia huggingface dataset:
קובי סודרי
ביוגרפיה

סודרי נולד בלוד כבן יחיד לזוג עולים, אב יליד מרוקו ואם ילידת אוקראינה. כעבור שנתיים הוריו התגרשו, והוא גדל בחזקת אמו, שבהמשך נישאה שנית. ילדותו ונעוריו עברו עליו במציאות חיים לא יציבה, בדוחק כלכלי ובתא משפחתי אלים מצד בן זוגה של אמו. בשנים אלה, התגורר בערים שונות (בני ברק, רמת גן וחולון), למד ב־5 בתי ספר יסודיים (ישורון-חולון; מוהליבר-בני ברק; חשמונאים-רמת גן; שנקר-חולון; שלום עליכם-חולון) ובהמשך ב־3 בתי ספר תיכוניים (קוגל-חולון; אורט-חולון; עירוני ט"ו "שלווה" - תל אביב). מגיל 15, החל לעבוד במקביל ללימודיו, בכדי לסייע בפרנסת המשפחה. בהגיעו לגיל 18, בעודו תלמיד תיכון, עזב את בית אמו ועבר לחיות ברשות עצמו בתל אביב. סיים את לימודיו התיכוניים, ללא תעודת בגרות. חלקים מסיפור חייו נחשפו בפרק בסדרה "איך להצליח בשישה שיעורים" עם רונאל פישר ופרופ' יורם יובל, ששודרה בקשת.
סודרי התגייס לצה"ל בשנת 1985 ושירת עד לשנת 1997 ביחידת מצ"ח במגוון תפקידי פיקוד בתחומי החקירות והמודיעין. שירת כמפקד יחידת הסוכנים הסמויים, שם הוביל מבצעים מורכבים כנגד מקרי פשיעה חמורים של יבוא וסחר בסמים ובנשק, בתחומי מדינת ישראל וגבולותיה. נחשב כמי שבתקופת פיקודו הצעיד את היחידה להישגים בולטים והנחיל דרכי פעולה ייחודיות.
לאחר שחרורו מצה"ל שירת במילואים כקצין בדרגת סא"ל, בתפקיד שופט בבית המשפט הצבאי ביהודה ושומרון ובהמשך כיועץ לניהול משברי טרור במסגרת יחידת המשא ומתן המטכ"לית. בבוקר ה 7.10.23 הוקפץ עם חברי היחידה אל ישובי עוטף עזה, למגוון משימות ומבצעים שנמשכו לאורך מלחמת "חרבות ברזל".
במהלך שירותו הצבאי השלים את לימודי הבגרות שלו, ובין השנים 1992–1998 סיים לימודי תואר ראשון בכלכלה באוניברסיטת בר-אילן, לימודי תואר ראשון במשפטים במכללה למנהל ולימודי תואר שני במשפטים באוניברסיטת תל אביב, כשבמקביל אליהם התמחה והוסמך כעורך דין.
פעילות משפטית

מאז הסמכתו כעורך דין בשנת 1998, הוא מחזיק במשרד עצמאי העוסק בעיקר בהגנה במשפטים פליליים. מבין הישגיו, שחלקם זכו לחשיפה תקשורתית:
ביטול אישומים חמורים בעבירות סחר בסמים נגד אדם שהופלל על ידי סוכן משטרה סמוי, לאחר שהוכיח כי אותו סוכן שיקר וסחר בעצמו בסמים.
החלטה תקדימית בפרשת הסוס הטרויאני, במהלכה המשטרה עקבה באופן סמוי, אחרי תיבות דואר אלקטרוני של חשודים והעתיקה מתוכם תכתובות מפלילות. בית המשפט קיבל את טענתו של עו"ד סודרי שייצג את אחד מהחשודים, וקבע בפסק דין תקדימי, כי תפיסת הדוא"ל הייתה צריכה להיעשות מכוח חוק האזנת סתר ולא מכוח צו חיפוש, ופסל את הראיות שנתפסו בדואר האלקטרוני.
זיכוי נאשם שהואשם בעבירות שוד חמורות, על סמך עדותו של מדובב, לאחר שהצליח להוכיח כי המדובב העליל ושיקר.
זיכוי נאשם שהואשם בהחזקת סם מסוכן שלא לצריכה עצמית, לאחר שנתפס מחזיק בפיו מנת הרואין שהוא הודה בהחזקתה. עו"ד סודרי הוכיח, כי התפיסה הייתה לא חוקית, כל הראיות נפסלו, והנאשם זוכה בהחלטה תקדימית.
זיכוי נאשם שהואשם בהחזקת סם מסוכן שלא לצריכה עצמית לאחר שבחיפוש באופנועו נתפסו 5,000 טבליות המכילות סם מסוכן. עו"ד סודרי הוכיח, כי חוות הדעת של מז"פ, לפיה בטבליות נמצא סם מסוכן – אינה מבוססת, והנאשם זוכה בהחלטה תקדימית.
זיכוי נאשם שהואשם בעבירת שוד קשישה ביחד עם אחרים, על בסיס עדות מדובב שטען כי הנאשם התוודה בפניו, וטביעת כף ידו של הנאשם שנמצאה מחוץ לדירת הקשישה. עו"ד סודרי הוכיח כי המדובב שיקר בעדותו והעליל לשווא על הנאשם אשר זוכה מעבירת השוד.
זיכוי נאשם שהואשם בסחר בסם מסוכן, בכך שמכר קוקאין לאדם אחר אשר הפליל אותו בחקירה במשטרה. עו"ד סודרי הוכיח, כי קונה הסם אולץ על ידי המשטרה לשקר ולהפליל לשווא את הנאשם. הנאשם זוכה מהאשמה.
החלטה תקדימית בהרכב מורחב של תשעה שופטים בבית המשפט העליון, בסוגיה העקרונית אם דיון בבקשה למתן צו חיפוש במחשב או בטלפון חכם יתקיים במעמד צד אחד, או במעמד שני הצדדים, אם יש לאדם שניתן נגדו צו חיפוש כזה, זכות להשיג עליו בדיעבד וזכות לערור עליו. ההחלטה הובילה לשינוי יסודי בסדרי העבודה של בתי המשפט בישראל בכל הליכי הוצאת צווי חיפוש במחשב ובטלפון חכם.(הדיון בעתירה שודר בשידור חי).
בעברו שימש כיועץ משפטי לעמותת "תנו לחיות לחיות", ובמסגרת תפקידו עתר לבג"ץ ביחד עם העמותה למען החתול נגד החלטתן של שלוש רשויות מקומיות לנקוט בצעדים לדילול אוכלוסיית החתולים באמצעות המתתם ברעל. בפסק-הדין הוכר קיום סמכות להמית חתולי-רחוב אולם הביצוע מותנה בקיומו של סיכון לבריאות בני-אדם או בקיום מטרד קיצוני.
פעילות תקשורתית

במקביל לפעילותו המשפטית, החל סודרי להופיע בכלי התקשורת השונים כפרשן משפטי, חבר פאנל (בין השאר בתוכניות הבוקר של ערוץ 10, ערוץ 12 וערוץ 13; ב"יומן" ברשות השידור; בתוכניות ערוץ 13 "המטה המרכזי", "חמש עם שרון גל", "שומרי הסף" בהגשת גאולה אבן), "אזור בחירה" ו"אזור מלחמה" בהגשת רביב דרוקר, ומאז מרץ 2024 בתוכנית "אופירה ולוינסון" בערוץ 12) מגיש טורי דעה בערוץ הספורט, וכמנחה ומראיין בתוכניות רדיו וטלוויזיה ביניהן: מנחה תוכנית הרדיו "הפרקליטים בע"מ" ברדיו 99 FM (בשנים 2008–2009); מנחה התכנית "דיון נוסף" בערוץ הכנסת (בשנים 2017–2018); ומאז שנת 2016 ועד 2022 כמגיש בתוכנית "וילנסקי את סודרי" (יומן הערב לסיכום חדשות היום) מדי יום חמישי בגל"צ.
חיים אישיים

סודרי מתגורר בתל אביב, נשוי לענת, מתכננת ומעצבת פנים, ולהם שלושה ילדים.
הערות שוליים

↑  קשת 12: "איך להצליח בשישה שיעורים": עו"ד קובי סודרי. 30 בינואר 2013., נבדק ב-2021-07-19
↑  חדשות 12. המשטרה הצבאית נאבקת בסחר בסמים ובהברחות נשק. 15 באוקטובר 2020., נבדק ב-2021-07-19
↑  קשת 12, "עובדה". פרשת סוכן השקר המשטרתי. 12 בינואר 2013., נבדק ב-2021-07-19
↑  תפ (ת"א) 40206-05 מדינת ישראל נ' אליעזר פילוסוף. 2007.
↑  יומן עם אילה חסון - מדובבי שקר | כאן 11 לשעבר רשות השידור, נבדק ב-2021-07-19
↑  ת"פ (ת"א) 4598-01 מדינת ישראל נ' בן שושן. 2003.
↑  תפ (ראשל"צ) 3962-08 מדינת ישראל נ' צביקה מידברג. 2010.
↑  תפ (י-ם) 22413-06-13 מדינת ישראל נ' מראד פקיה
↑  תפ (ב"ש) 2738-08 מדינת ישראל נ' אלימלך עומרי
↑  דנ"פ 4072/21, באתר www.court.gov.il
↑  סרט והקלטת הדיון בעתירה
↑  בג"ץ 00 - 4884. עמותת "תנו לחיות לחיות" והעמותה למען החתול בישראל נ' מנהל השירותים הווטרינריים בשדה במשרד החקלאות, מגן לחתול", נעמה אדלר-בלו, אייל בלו ואגודת צער בעלי חיים בישראל. 2004.
↑   יסמין לוי, גאולה אבן-סער העדיפה לרכוב על הפיל שבחדר, באתר הארץ, 14 ביוני 2023
↑  קובי עוזיאלי, ינון מגל בלחץ? הערוצים המתחרים מציבים לו אתגר, באתר בחדרי חרדים, 14 ביוני 2023
מבעד למראה ומה אליס מצאה שם

| --- | --- |

עטיפת המהדורה הראשונה
 מידע כללי
 מאת:  לואיס קרול
 איורים:  ג'ון טניאל 
 שפת המקור:  אנגלית
 סוגה:  ספרות ילדים
 הוצאה
 הוצאה:  הוצאת מקמילן 
 תאריך הוצאה:  1871 
 מספר עמודים:  140, בגרסה העברית
 הוצאה בעברית
 הוצאה:  מודן, 2017
 תרגום:  עטרה אופק
 סדרה
 ספר קודם:  הרפתקאות אליס בארץ הפלאות
 קישורים חיצוניים
 הספרייה הלאומית:  001305792, 001023881, 001305796, 001305793, 002378510, 001067030, 001824726
 
מבעד למראה ומה אליס מצאה שם (באנגלית: Through the Looking-Glass, and What Alice Found There) הוא ספר ילדים מאת לואיס קרול (שם העט של צ'ארלס לוטווידג' דודג'סון), שנכתב בשנת 1871 כספר המשך לספר הרפתקאות אליס בארץ הפלאות. בספר זה, המתנהל כמשחק שחמט, אליס משחקת רגלי ומתקדמת בתוך ארץ המראות תוך מפגש עם כלי שחמט ויצורים מוזרים, עד להתבגרותה והכתרתה כמלכה. על פי הסיפור, הדמויות בספר היו למעשה עצמים בחדר הילדים של אליס בעולם הרגיל. הספר מצטיין במשחקי מילים ובשעשועי היגיון וגדוש בשירים מחורזים שמהווים פארודיה על שירי הילדים של התקופה.
עלילה > פרק 1 - בית המראה

אליס עברה מבעד למראה עם גורת החתולים שלה, קיטי, שבהמשך תהיה המלכה האדומה. היא גילתה שכלי השחמט שם זזים בעצמם. היא פגשה את המלך והמלכה הלבנים. לאחר מכן היא מצאה בתוך ספר שיר איגיון הנקרא ג'ברווקי. שיר זה נחשב לאחד מרגעי השיא של הספר, יש אומרים כי זהו שיר האיגיון הטוב ביותר בכל הזמנים.
עלילה > פרק 2 - גן הפרחים החיים

אליס פגשה פרח הנקרא שושן נמרי ומגלה כי הוא, כמו כל שאר הפרחים שמבעד למראה, מסוגל לדבר. 
לאחר מכן, אליס פגשה את המלכה האדומה. לאחר שאליס הפגינה את רצונה להשתתף במשחק השחמט, המלכה האדומה מציעה לה להיות רגלי, ואליס מסכימה.
עלילה > פרק 3 - חרקי המראה

אליס עולה לרכבת. היא פוגשת מספר יצורים משונים, יבחוש בדחן אך עצוב (שיש המזהים דמיון בינו לבין דמותו של קרול) וחרק מדבר. החרק המדבר מספר לה על שאר חרקי המראה, שהם משחקי מילים על חרקים קיימים, כגון זבוב סוס הנדנדה, שמבוסס על זבוב הסוס. אליס נכנסת ליער, בו היא שוכחת את שמם של כל הדברים כולל את שמה שלה. שם היא פוגשת באיילה ומשוחחת איתה.
עלילה > פרק 4 - טווידלדם וטווידלדי

אליס פוגשת את טווידלדם וטווידלדי, תאומים זהים ושמנמנים שמדקלמים לה עוד שיר איגיון על סוס ים ונגר האוכלים צדפות. הם רואים את המלך האדום ישן וחולם, וטווידלדם וטווידלדי טוענים שאליס והם עצמם הם רק חלק מחלומו של המלך האדום.
עלילה > פרק 5 - מסרגות ומשוטים

אליס פוגשת שוב את המלכה הלבנה. לאחר זמן שחצו יחד פלג, הן מצאו את עצמן בתוך חנות והמלכה הפכה לכבשה. המלכה/כבשה הייתה המוכרת בחנות הזו. אליס קנתה סל ביצים. פתאום אחת הביצים נפלה והתגלגלה החוצה. אליס התקרבה לביצה שקנתה, ושמה לב שבכל מקום צומחים עצים.
עלילה > פרק 6 - המפטי דמפטי

כשאליס הגיעה לביצה, היא ראתה שהביצה הפכה ליצור בשם המפטי דמפטי, הדומה לביצה. יצור זה מתגלה כיהיר מאוד, ומתייחס לשיחה עם אליס כאל משחק. אליס ידעה שאם המפטי דמפטי ייפול מהחומה שהוא יושב עליה, המלך ישלח את כל חילו וכל פרשיו כדי להחזירו לשם; בגלל שהמפטי דמפטי מוזכר לראשונה בשיר שאליס הכירה שנכתב בתקופתו של קרול:
המפטי דמפטי ישב על החומה,

המפטי דמפטי נפל במהומה,

כל חיל המלך וכל פרשיו,

ניסו להחזיר אותו לשם - אך לשווא.
המפטי דמפטי ידע לתת למילים משמעויות נוספות ולהקנות להן פירוש אחר מאשר הפירוש המקורי בשפה המדוברת. בנוסף, הוא הסביר לה את משמעותו של הבית הראשון של השיר ג'ברווקי, ושר לה שיר איגיון משלו.
עלילה > פרק 7 - האריה והחד-קרן

אליס פגשה שני שליחים אנגלו-סקסוניים, הנביב (הארנביב מ"הרפתקאות אליס בארץ הפלאות") והכובן (הכובען המטורף מאותו הספר). הופעתם בספר לא הייתה ברורה, כי בניגוד לשאר הדמויות לא ברור איזה חלק היה להם בחדרה של אליס. לאחר מכן, אליס פגשה אריה וחד-קרן הנלחמים על כתר המלוכה, כבסמל הממלכה המאוחדת (ארצם של קרול ושל אליס), בעוד שהכתר שייך בכל אופן למלך.
עלילה > פרק 8 - זוהי המצאה שלי

אליס פגשה את הפרש הלבן. הוא ניצח את הפרש האדום, שעמד להפוך את אליס לשבויה שלו (על ידי כך ששבה אותו כמקובל בשחמט, מן הסתם). הפרש הלבן ליווה את אליס זמן מה, שבו התגלה כטיפוס חביב, מוזר למראה, מפוזר נפש, מגושם וממציא של המצאות חסרות חשיבות. הפרש הלבן הוא מבין הדמויות הבודדות בספר שמתייחס בחביבות לאליס וניכר שהיא חיבבה אותו יותר מהשאר. חוקרים רבים טוענים שדמותו של הפרש הלבן מבוססת על דמותו של לואיס קרול עצמו. גם הוא שר לה שיר איגיון בשם "על שער הגדר", שהוא ציפה שיגרום לה לבכי. אליס לא בכתה, אך ניכר כי היא אהבה את השיר יותר מכל השירים האחרים. לאחר מכן היא נפרדה מהפרש.
עלילה > פרק 9 - המלכה אליס

אליס הוכתרה כמלכה על ידי הגיעה למשבצת השמינית. היא משוחחת עם שתי המלכות (הלבנה והאדומה), שבוחנות את ידיעותיה. אליס מזמינה לסעודה (לאחר שגילתה שזו חובתה לארח), והתברר שהגיעו רבים אליה מבלי שתזמינם, והסעודה הייתה מפוארת במיוחד.
עלילה > פרק 10 - התנערות

פרק בן מספר שורות בודדות, בו המלכה האדומה התנערה והשתנתה.
עלילה > פרק 11 - התעוררות

פרק בן משפט אחד, בו התברר כי המלכה היא בעצם חתולתה של אליס, קיטי.
עלילה > פרק 12 - מי חלם את זה?

אליס מדברת עם החתולה שלה על המאורעות. שוב עולה שאלה אם כל העניין היה חלום של אליס או של המלך האדום, שאלה שנשארת פתוחה.
פילוסופיה

למרות היותו ספר ילדים בבסיסו, הוא מכיל כמה רמיזות למספר סוגיות פילוסופיות חשובות.
בולטת מאוד ההתייחסות לפילוסופיה של הלשון. הקטע עם המפטי דמפטי הוא ככל הנראה הדוגמה הבולטת ביותר לכך:
"כשאני משתמש במילה," אמר המפטי דמפטי בנימה של בוז ניכר, "מובנה הוא בדיוק המובן שאני בוחר בשבילה – לא פחות ולא יותר."
"השאלה היא," אמרה אליס, "אם אתה יכול לכפות על מילים מובנים כל כך רבים ושונים."
"השאלה היא," אמר המפטי דמפטי, "מי כאן האדון – זה הכול".
הדיון בין המפטי דמפטי לאליס הוא דיון פילוסופי, שדומה לדיונים של פילוסופים רבים בעבר בנושא טבע או הסכמה. קרול הביע תפיסות דומות לאלו של המפטי דמפטי; במאמרו "הבמה ורוח היראה" הוא כתב "לשום מילה אין מובן נפרד; מובנה של המילה הוא המובן שדוברה התכוון אליו, והמובן שהמאזין מייחס לה, זה הכול." הטענה לפיה המפטי דמפטי הוא פילוסוף של הלשון מוצאת תימוכין בכך שהוא מתייחס לשפה כאל משחק ("עכשיו זה התור שלי לבחור בנושא") והתייחסותו למילים במשמעותן המילונית ללא התחשבות בהקשר (הוא שואל את אליס "בת כמה את, אמרת?" וכשהיא עונה "שבע ושישה חודשים" הוא משיב לה שזו טעות מכיוון שהיא לא אמרה דבר כזה קודם לכן).
עיסוק נוסף בפילוסופיה של הלשון מצוי בשיחתה של אליס עם היבחוש. כשאליס אומרת שהיא יודעת לומר איך קוראים לכמה מהחרקים, הוא שואל "מה התועלת לקרוא להם אם הם לא עונים". אליס אומרת שזה מועיל לאנשים שקוראים להם. שוב, זהו רמז לכך שמהותם הפנימית של דברים אינה נמצאת בתוכם והשמות נועדו רק לעזור לדובר. התייחסות ברוח דומה היא כשאליס והאיילה יוצאות מהיער בו לדברים אין שם, והאיילה נזכרת בשמחה שהיא איילה. לאחר מכן היא נבהלת לאור התובנה שאליס היא ילדה אנושית.
עוד פילוסופיה לשונית עולה כשהפרש הלבן מציג בפני אליס את שירו. הוא אומר שקוראים לשיר בשם 'עיני תורים', ששמו של השיר הוא 'הישיש הקשיש', הוא נקרא 'דרכים ואמצעים' אך הוא עצמו 'על שער הגדר'. יש כאן הבחנה בין הדבר עצמו, איך שקוראים לדבר, שמו של הדבר ושמו של שם הדבר. עם זאת, הטיעון של הפרש הלבן לא מדויק, מכיוון שלפחות על פי ההשקפות שקרול הציג בדיון עם המפטי דמפטי ובחיבוריו, למילים אין משמעות עצמאית, והשיר עצמו יכול להיות אך ורק תוכנו של השיר.
עוד סוגיה פילוסופית חשובה היא חלום מול מציאות. בשיחה עם טווידלדם וטווידלדי ובסוף הספר מועלת השאלה - מי חלם את זה, אליס או המלך האדום. טווידלידי וטווידלדם טוענים שהם ואליס הם למעשה חלקים מחלומו של המלך האדום, והם יעלמו כשיתעורר. דיון ברוח דומה נערך בין ג'ורג' ברקלי לסמואל ג'ונסון.
בדיון של אליס עם טווידלדם וטווידלדי לגבי השיר "סוס הים והנגר" מתעוררת בעיה - האם לשפוט את האדם על פי כוונותיו או על פי מעשיו. סוס הים בכה על הצדפות שהוא אכל אך בכל זאת אכל אותן, והנגר היה אדיש לסבלן אך אכל פחות. ובכל זאת, הוא אכל פחות רק מכיוון שהוא הצליח לתפוס פחות.
ראו גם

סוס הים והנגר - שיר שטווידלדם וטווידלדי מקריאים לאליס
אליס בארץ הפלאות (סרט, 2010) - סרט שנעשה על בסיס הספר
אליס מבעד למראה - סרט שנעשה על בסיס הספר
לקריאה נוספת

חיים שפירא (מתמטיקאי), ‏בעקבות אליס - מסעות לעולמו של לואיס קרול, סדרת אוניברסיטה משודרת, בהוצאת משרד הביטחון – ההוצאה לאור, 2006
הערות שוליים

↑  הכלי פרש בשחמט נקרא באנגלית Knight, שפירושו המילולי "אביר".
| לואיס קרול |
| --- | --- | --- |
| יצירות | הרפתקאות אליס בארץ הפלאות • מבעד למראה ומה אליס מצאה שם • ציד הסנרק • מה שהצב אמר לאכילס |  |
| דמויות אליס בארץ הפלאות | אליס • הארנב הלבן • הכובען המטורף • ארנביב • חתול צ'שייר • הזחל • מלכת הלבבות |  |
| דמויות מבעד למראה | אליס • המפטי דמפטי • האריה והחד-קרן • טווידלדם וטווידלדי |  |
| עולמות | ארץ הפלאות • ארץ המראות |  |
| שירה | ג'ברווקי • סוס הים והנגר |  |
| אישים | אליס לידל • ג'ון טניאל |  |
| --- | --- |
בקרת זהויות :  NLI: 987007585855005171  BNE: XX2983114  BnF: cb119526032 (data)  GND: 4483914-5  LCCN: n83196986  MusicBrainz work: aa074bf5-3638-4e05-86c4-05cd16ffb6bc  NKC: aun2017953716  NLA: 35039372  SELIBR: 390845  SUDOC: 027499871  VIAF: 178203194   WorldCat (עם VIAF): 178203194 
אליס עוברת מבעד המראה איור של ג'ון טניאל
המלך האדום נוחר, צייר ג'ון טניאל
המפטי דמפטי
הדיבייט בין פיטרסון לז'יז'ק

ג'ורדן פיטרסון (ימין) וסלבוי ז'יז'ק (שמאל)
הדיבייט בין פיטרסון לז'יז'ק, שכותרתו אושר: קפיטליזם מול מרקסיזם (באנגלית: Happiness: Capitalism vs. Marxism), היה דיבייט פומבי בין הפסיכולוג הקנדי ג'ורדן פיטרסון לבין הפילוסוף והפסיכואנליטיקאי הסלובני סלבוי ז'יז'ק על הקשר בין מרקסיזם, קפיטליזם ואושר. הדיבייט נערך ב-19 באפריל 2019 בהנחיית סטיבן ג'יי בלקווד (אנ'), בפני קהל של 3,000 צופים ב"מרידיאן הול" (אנ') בטורונטו. האירוע כונה בתקשורת "הדיבייט של המאה".
במהלך הדיון הסכימו פיטרסון וז'יז'ק כי הקפיטליזם זקוק לרגולציה, ביקרו את התקינות הפוליטית ואת פוליטיקת הזהויות, ודחו שניהם את ההנחה שהאושר היא המטרה האנושית העליונה.
רקע

בשנת 2016 פיטרסון התנגד להצעת חוק קנדית שתאסור אפליה על בסיס זהות מגדרית (אנ'), בטענה שההצעה מהווה פגיעה בחופש הביטוי כי היא תאלץ אנשים להשתמש בכינויי גוף המועדפים על אחרים, וכי מדובר לדבריו בביטוי "פוסטמודרני" של "מרקסיזם תרבותי". מבקרים האשימו את פיטרסון בשימוש לרעה במונח פוסטמודרניזם, ובהישענותו על מונחים של "תאוריית הקשר על המרקסיזם התרבותי", הנפוצה בקרב אנשי ימין-קיצוני ואנטישמיים.
בנובמבר 2018 ז'יז'ק כינה את עבודתו של פיטרסון "פסאודו-מדעית", תיאר אותו כ"אויבו", וביקר את עבודתו של פיטרסון כמושתתת על תאוריית הקשר על המרקסיזם התרבותי. בנוסף הצהיר ז'יז'ק באינדיפנדנט ש"תאוריית הקונספירציה המטורפת" של פיטרסון שלפיה "זכויות להט"ב ו-MeToo הן השלוחות האחרונות של הפרויקט המרקסיסטי להשמדת המערב" היא "כמובן מגוחכת".
בתגובה אמר פיטרסון שהוא יכול להיפגש "בכל זמן ובכל מקום" לדיבייט עם ז'יז'ק. הדיבייט הוכרז ב-28 בפברואר 2019 ונקבע ל-19 באפריל 2019.
הדיבייט

באירוע נכחו כ-3,000 איש באולם "מרידיאן הול" בטורונטו, בנוסף לסטרימינג בשידור חי בו צפו בתשלום בזמן שיא כ-6,000 צופים. לאירוע היו יותר כרטיסים שנמכרו בספסרות מאשר לפלייאוף שהתקיים באותו יום בין טורונטו מייפל ליפס לבוסטון ברואינס, וכרטיסים נמכרו באיביי עבור יותר מ-300 דולר. הדיבייט שודר גם ברדיו הקרואטי (אנ') בשבוע שלאחר מכן. לאורך הדיבייט הקהל השתתף במחיאות כפיים סוערות וצחוק רם, ולא פסק חרף הערותיהם השליליות של פיטרסון וז'יז'ק.
הדיבייט חולק לשני נאומי פתיחה בני שלושים דקות של כל משתתף, תגובות קצרות יותר של עשר דקות, וזמן להערות נוספות ותשובות לשאלות שהציג המנחה, סטיבן ג'יי בלקווד. נושא הדיבייט היה השאלה איזה מודל פוליטי-כלכלי סיפק את ההזדמנות הגדולה לאושר אנושי, קפיטליזם או מרקסיזם.
מונולוג הפתיחה של פיטרסון היווה ביקורת על ההגות המרקסיסטית על בסיס ניתוח של "המניפסט הקומוניסטי" מאת מרקס ואנגלס. פיטרסון הודה כי קרא את המניפסט לקראת הנאום לראשונה מאז שהיה בן 18. הוא טען שזה לא נכון לתפוס את ההיסטוריה רק דרך הפריזמה של מלחמת מעמדות, אין פרולטריון "טוב" ובורגנות "רעה", והתייחס לכך בתור פוליטיקת זהויות הנוטה למניפולציה סמכותנית. לדעתו, אנשים אינם מטפסים בהיררכיות החברתיות רק על ידי ניצול של אחרים. פיטרסון קבע שעל אף שהקפיטליזם מייצר אי-שוויון חברתי, הוא גם מייצר עושר, כפי שניתן לראות בנתונים סטטיסטיים על הצמיחה הכלכלית והפחתת העוני ברחבי העולם, ומקל על האפשרות להשיג אושר. בדומה לציטוט של וינסטון צ'רצ'יל על דמוקרטיה, הוא הגיע למסקנה ש"קפיטליזם הוא השיטה הכלכלית הגרועה ביותר, מלבד כל האחרות".
בתחילת מונולוג הפתיחה שלו ציין ז'יז'ק ששניהם זכו לקיתונות של רותחין מצד ליברלים חברתיים. הוא התייחס לכותרת הדיבייט דרך הדוגמה של הרפובליקה העממית של סין, והצביע על כך שניתן לחבר בין קפיטליזם וסמכותנות, במדינה קפיטליסטית שמשגשגת ללא דמוקרטיה, על חשבון האושר של אזרחיה. עם זאת טען שהאושר עצמו הוא מונח בעייתי. המשך המונולוג היה אקלקטי, באופן אופייני להרצאותיו של ז'ז'יק, ונגע לנושאים רבים, בין היתר ליברליזם תרבותי, נאציזם, השוואה בין סנדרס כמורליסט לטראמפ כפוסטמודרניסט, ניהיליזם, טרור ושנאת זרים. בניגוד לציפייה של עורכי הדיבייט, ז'יז'ק לא ניסה להגן על מרקסיזם.
בהמשך הדיבייט קרא ז'יז'ק לרגולציה ולהגבלת שוק הקפיטליזם כדי להפחית את הסיכון למשבר האקלים ולאסונות חברתיים. הוא גם מתח ביקורת על הליברלים הרב-תרבותיים שדוגלים בפוליטיקת זהויות, ועל כך שמדינות המערב צריכות לתקן את המצב במדינות המהגרים ולא רק לקבל מהגרים. פיטרסון הכיר בעליית פני הים אך הכחיש את משבר האקלים באופן כללי, וקשר זאת לתחזית התפוצצות האוכלוסין השגויה של פול ארליך.
בשלב מסוים שאל פיטרסון את ז'יז'ק מדוע הוא מתחבר לאידאולוגיה המרקסיסטית אך לא מגן עליה, ועל כך ענה ז'יז'ק שהוא הגליאני, אך סבור שבקפיטליזם קיימים יותר מדי אנטגוניזם בשביל להתקיים בטווח הארוך. הוא התייחס לאימרתו הידועה של הגל כי ”הינשוף של מינרווה מתחיל במעופו רק עם רדת דמדומי הערב”, כדי לטעון שהפילוסופיה יכולה לנתח את המציאות רק בדיעבד, וכדי להמחיש שעמדתו הפסימית נבדלת מהאופטימיות המרקסיסטית.
ז'יז'ק ביקש מפיטרסון לנקוב בשמות של אישים "נאו-מרקסיסטים פוסטמודרניים" באקדמיה המערבית, ומהיכן הוא קיבל את המספרים הסטטיסטיים, כי לדבריו התקינות הפוליטית המוגזמת מנוגדת ומתנגדת למרקסיזם. פיטרסון השיב שההתייחסויות שלו מכוונות לרעיונות הקשורים למרקסיזם ולפוסטמודרניזם כתופעה ולאו דווקא כלפי אנשים המגדירים את עצמם ככאלה.
בסופו של דבר הסכימו שניהם שאושר הוא רק תוצר לוואי של החיים עצמם.
ראו גם

תאוריית הקשר על המרקסיזם התרבותי
הדיבייט בין חומסקי לפוקו
הדיבייט בין קסירר להיידגר
פילוסופיה בקולנוע ובטלוויזיה
קישורים חיוצניים

הדיבייט המלא, סרטון  באתר יוטיוב (אורך: 2:45:32) (באנגלית)
סטיבן מארש (הגרדיאן), "הדיבייט של המאה": מה קרה כשג'ורדן פיטרסון וסלבוי ז'יז'ק נפגשו, באתר הארץ, 22 באפריל 2019
המופלאה: הרפתקאות ליידי באג – דמויות

רשימת הדמויות המופיעות בסדרת האנימציה המופלאה: הרפתקאות ליידי באג, בסדרה, הסרטים ובספיישלים.
צוות בית הספר

(גברת) קלין בוסטייר / זומביזו (טליה ברקאי): מחנכת הכיתה של מרינט, והמורה האהובה על התלמידים. קיבלה אקומה פעמיים, וכוח העל שלה היה להפוך אנשים לזומבים בעזרת נשיקות, וגם נגועים יכלו להדביק אנשים אחרים באמצעות נשיקות. בפעם השנייה שקיבלה אקומה כוח העל שלה היה להפוך אנשים לבלונים ששרים שיר בצרפתית. החל מספיישל ניו יורק היא בהריון כפי שנראה בעונה 5, ילדה את ילדה בפרק סיום העונה. ביסקסואלית. התמודדה לבחירות ראשות העיר של פריז וניצחה.
(גברת) אולגה מנדלייב / קוואמיבסטר (טליה ברקאי): המורה למדעים של בית הספר, והמורה המשלימה של הכיתה של מרינט. בעונה 5 הופכת זמנית למנהלת בית הספר.
ארמנד דארג'נקורט / שחור-חרב: צאצא של שחור חרב, שליט צרפת לשעבר. המורה לסיף של אדריאן וקגאמי ומורה לספורט בבית הספר. בעונה הראשונה התמודד מול אנדרה בורז'ואה על ראשות העיר פריז, והפסיד.
ז'אן פייר מונלאטינג (עונות 2-5): מורה לאומנות בבית הספר.
פרד הפראל / פנטומימאי: אביה של מילן. פנטומימאי ומנקה בבית הספר. השתלט עליו אקומה מספר פעמים והפך לפנטומימאי.
(מר) דניס דמוקליס / הינשוף האפל / הינשוף האפל יותר (גדי לוי): מנהל בית הספר. מחבב גיבורי על ורוצה להיות אחד כזה בעצמו. התפטר מהנהלת בית הספר בעונה 5 בפרק 21 וחזר בסוף העונה.
אנרקה קופאין / קפטן הארדרוק (עונות 2 - 5): אמם של ג'וליקה ולוקה, היא לא אוהבת שמגבילים ממנה מוזיקה. מסתבר שלה ולגאגד סטון היה עבר רומנטי ובגלל זה הוא קורא לה בשם החיבה נאנאקי. בתחילת העונה השישית נודע לנו שהיא התחילה ללמד מוזיקה בבית הספר.
משפחות > משפחת דופן צ'אנג (משפחתה של מרינט)

טום דופן צ'אנג / אב זאב (גדי לוי): אביה של מרינט ובעלה של סבין, ויחד איתה מנהל את המאפיה הטובה בפריז. צרפתי. קיבל אקומה בעונה השלישית והפך ל"אב זאב״ לאחר שחשב שחתול שחור שבר למרינט את הלב.
סבין דופן צ'אנג / צ'ילין (שירלי לילו): אמא של מרינט ואשתו של טום, ויחד איתו מנהלת את המאפיה הטובה בפריז, שמה המלא הוא סבינה דופן צ'אנג, בספיישל שנגחאי וואנג אומר למרינט שלפני שסבין עברה לגור בפריז אז קראו לה שבין והיא פשוט שנתה את שמה לסבין. עורכת חוג ציור בבית ספרה של מרינט. בעונה 4 פרק 20 מקבלת אקומה והופכת לצ'ילין לאחר שעצרו אותה.
וואנג צ'אנג / קונג פוד (עונה 1,5 וספיישל שנגחאי) (סער בדישי): דוד של סבין ושף סיני מפורסם המכונה צ'אנג סיפו. מופיע גם בספיישל שנגחאי.
ג'ינה דופן / בפנה (עונות 2–4): אמו האיטלקייה של טום וסבתה של מרינט, מופיעה בפרק "בפנה" בו היא מקבלת אקומה, כיוון שמרינט לא אהבה את מתנות יום ההולדת שהיא נתנה לה, כיוון שבפעם האחרונה שג'ינה ראתה את מרינט, היא הייתה תינוקת.
רונאלד דופן / אישפשוט / בייקריקס (עונה 3: אמנון וולף, עונה 4: גלעד קלטר): אבא של טום וסבא של מרינט. שמרן מאוד ונאמן למסורת, לא יוצא מביתו כבר 20 שנה ושונא את כל החידושים. מופיע בפרק "בייקריקס" בו מקבל אקומה, כי כועס על מרינט על ששיקרה לו, ועשתה דברים באופן לא מסורתי.
שו - יין (מוזכרת בעונה 4): אחותה של סבין ודודה של מרינט המתגוררת בלונדון ומוזכרת בפרק "האק סאן" בעונה הרביעית, אך לא רואים אותה. משפחת דופן צ'אנג נוסעת ללונדון לבקר אותה באותו הפרק. אומרים שהיא דודה קשה וכועסת שלא אוהבת הרבה דברים כמו מוזיאונים או עוגה.
משפחות > משפחת סזאר (משפחתה של אליה)

נורה סזאר / אננסי (החל מעונה 2): אחותן הגדולה של אליה והתאומות אטה ואלה, מתאגרפת חזקה, אחות גדולה אחראית עם ביטחון עצמי מופרז, דאגנית בצורה מוגזמת ולעיתים קרובות מונעת מאליה לצאת למקומות מכיוון שהיא מפחדת שאליה תכנס למצב מסוכן בגלל נבל על.
אטה סזאר / סאפוטית (החל מעונה 2): אחות של אלה, אליה ונורה, ילדה שובבה שאליה עושה עליה בייביסיטר בדרך כלל, היא קיבלה אקומה משותף עם אלה והפכו לסאפוטיות וכל פעם שהן אכלו משהו הן השתכפלו.
אלה סזאר / סאפוטית (החל מעונה 2): אחות של אטה, אליה ונורה, ילדה שובבה שאליה עושה עליה בייביסיטר בדרך כלל, היא קיבלה אקומה משותף עם אטה והפכו לסאפוטיות וכל פעם שהן אכלו משהו הן השתכפלו.
מרלנה סזאר: אמן של נורה, אליה, אטה ואלה, והשפית הראשית של מלון גראנד פרי.
אוטיס סזאר / איש חיה: אביהן של נורה, אליה, אטה ואלה, ושומר גן החיות של פריז.
משפחות > משפחת לה היף (משפחתה של נינו)

כריס לה היף / כריס מאסטר / טיים טאגר (דור סרוגו) (עונות 3 - 4): האח הקטן של נינו. בעונה 3 הופך לכריס מאסטר. בהמשך העונה הוא הופך לטיים טאגר כאשר הוא בא מהעתיד להווה כדי להביא את המופלאים לעתיד.